SET บ่ายยืนบวก จับตาตัวเลขศก.สหรัฐฯศุกร์นี้กูรูแนะซื้อ BR ชูเป้า 8.70 บ. ปัจจัยบวกเพียบ
SET บ่ายยืนบวก จับตาตัวเลขการจ้างงานนอกภาคเกษตรของสหรัฐฯในวันศุกร์นี้ เพราะเป็นตัวเลขสำคัญที่ใช้ในการพิจารณาการปรับขึ้นอัตราดอกเบี้ยของเฟด พร้อมให้แนวรับ 1,545 แนวต้าน 1,550-1,555 จุด โบรกฯแนะ “ซื้อ” BR ชูเป้า 8.70 บ. ปัจจัยหนุนเพียบ
30 ส.ค. 2559

ข่าวหุ้นธุรกิจออนไลน์รายงานตลาดหุ้นไทยดัชนี SET ภาคเช้า (30 ส.ค.) ดีดตัวขึ้นตามตลาดภูมิภาค และตามดาวโจนส์ที่ฟื้นตัวขึ้นเมื่อคืนที่ผ่านมา หลังยอดใช้จ่ายผู้บริโภคฟื้นตัว อย่างไรก็ดีตลาดฯยังรอติดตามตัวเลขการจ้างงานนอกภาคเกษตรของสหรัฐฯในวันศุกร์นี้ เพราะจะเป็นตัวเลขสำคัญที่จะใช้ในการพิจารณาการปรับขึ้นอัตราดอกเบี้ยของเฟด ส่วนบ่ายนี้ตลาดฯคงจะยืนในแดนบวกได้เล็กน้อย พร้อมให้แนวรับ 1,545 แนวต้าน 1,550-1,555 จุด
 
นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) เปิดเผยว่า ตลาดหุ้นไทยเช้านี้ดีดตัวขึ้นตามตลาดหุ้นอื่นในภูมิภาคที่ส่วนใหญ่เคลื่อนไหวอยู่ในแดนบวกกัน เป็นไปในทิศทางเดียวกับดัชนีดาวโจนส์ที่ฟื้นตัวขึ้นเมื่อคืนที่ผ่านมา หลังยอดการใช้จ่ายผู้บริโภคฟื้นตัว
อย่างไรก็ดีตลาดฯยังรอติดตามตัวเลขการจ้างงานนอกภาคเกษตรของสหรัฐฯในวันศุกร์นี้ เพราะจะเป็นตัวเลขสำคัญที่จะใช้ในการพิจารณาการปรับขึ้นอัตราดอกเบี้ยของธนาคารกลางสหรัฐ (เฟด) ซึ่งถ้าตัวเลขการจ้างงานนอกภาคเกษตรออกมาเพิ่มขึ้นเกิน 2 แสนตำแหน่ง สูงกว่าที่ตลาดฯคาดการณ์ว่าจะเพิ่มขึ้น 1.8 แสนตำแหน่ง ก็มีโอกาสสูงขึ้นที่เฟดจะปรับขึ้นอัตราดอกเบี้ยในเดือนก.ย.นี้ ส่วนแนวโน้มการลงทุนในช่วงบ่ายนี้ ตลาดฯคงจะยืนในแดนบวกได้เล็กน้อย พร้อมให้แนวรับ 1,545 จุด ส่วนแนวต้าน 1,550-1,555 จุด
 
บล.ธนชาตระบุในบทวิเคราะห์ (30 ส.ค.) ว่า SET ภาคเช้าปรับสูงขึ้นเด่นตามการฟื้นตัวของตลาดหุ้น Dow Jones เมื่อคืนนี้ นำโดยหุ้นใหญ่เกือบทุกกลุ่ม ประเมินแนวต้านที่ 1,558 จุด แม้เรามีมุมมองเชิงบวกต่อ SET ระยะกลาง-ยาว และให้เป้าหมายสิ้นปีที่ 1,620 จุด สิ้นปีนี้ ด้วยปัจจัยสนับสนุนจาก 1) สภาพคล่องในตลาดเงิน-ทุนโลก สูง 2) การปรับประมาณการกำไรของนักวิเคราะห์อย่างต่อเนื่อง และ 3) ภาพการเมืองที่ชัดเจนปลดล็อกเงินทุนไหลเข้าเพิ่มขึ้นอีก อย่างไรก็ดีเรายังมีความกังวลต่อการ “พักฐาน” ระยะสั้นของ SET ต่อไป โดยเฉพาะการปรับขึ้นดอกเบี้ยของ Fed ปลายปีนี้จะทำให้ Bond Yield ปรับสูงขึ้น และ Earning Yield Gap ปรับลดลง กดดัน SET รวมไปถึง SET ปรับสูงขึ้นแรง 10% ในช่วง 2 เดือนที่ผ่านมา ทำให้เรายังเน้น “จำกัด” พอร์ตต่อเนื่องในช่วงนี้
ในขณะเดียวกันแนะนำ“ซื้อ” BR ด้วยเป้าหมายพื้นฐาน 8.70 บาท จาก 1) BR เป็นผู้ผลิตอาหารจากเป็ดครบวงจรที่มีการผลิตในไทย และเนเธอร์แลนด์ โดยคาดว่ายอดขายเนื้อเป็ดฟื้นตัวทั้งในประเทศ และต่างประเทศจากภาวะการแข่งขันที่ลดลงทั้งในประเทศและต่างประเทศ ซึ่งจะส่งผลให้ผลการดำเนินงานของ BR พลิกจากหดตัวลง 44% ในปีนี้ เป็น +61% ในปี 2560 และ +32% ในปี 2561 2) BR เริ่มลงทุนในธุรกิจ Ready to eat ซึ่งจะเริ่มดำเนินการผลิตได้ภายใน ครึ่งปีแรกปี 60 ซึ่งเป็นการต่อยอดธุรกิจเนื้อเป็ดในปัจจุบันให้มีมูลค่าสูงขึ้น 3) Turnaround Plays ที่มี PEG ต่ำเพียง 0.20x เท่านั้น และ 4) ในทางเทคนิคมีจังหวะฟื้นตัวต่อเนื่อง แนวต้าน 7.75-7.85 บาท เป็นเป้าหมายแรก และถัดไปที่ 8.30 บาท
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า   
CPF    มูลค่าการซื้อขาย 913.77 ล้านบาท ปิดที่  32.25 บาท เพิ่มขึ้น  1.00 บาท
PTT    มูลค่าการซื้อขาย 831.38 ล้านบาท ปิดที่ 357.00 บาท เพิ่มขึ้น  5.00 บาท
BEM    มูลค่าการซื้อขาย 656.47 ล้านบาท ปิดที่   7.70 บาท เพิ่มขึ้น  0.10 บาท
CPALL  มูลค่าการซื้อขาย 628.44 ล้านบาท ปิดที่  62.00 บาท เพิ่มขึ้น  0.25 บาท
EPG    มูลค่าการซื้อขาย 603.97 ล้านบาท ปิดที่  14.10 บาท เพิ่มขึ้น  0.10 บาท